钦定古今图书集成/理学汇编/经籍典/第038卷 > 《斋殿观书恭侍闲燕且承赐文嘉劳无任感服谨赋诗一首以抒下情》方孝孺
## 钦定古今图书集成/理学汇编/经籍典/第038卷 > 《斋殿观书恭侍闲燕且承赐文嘉劳无任感服谨赋诗一首以抒下情》方孝孺

“无为运王化，虚静契天心。神情既昭朗，外诱安能侵。
斋居阅道妙，端拱肃冠襟。超然万汇表，俨若上帝临。”
竹素粲盈前，群言恣窥寻。遐思自知要，博采仍钩深。
嗜古忘饥渴，好善逾球琳。冥观会众理，抗志珍分阴。
俯仰周乾坤，瞬息贯古今。人爵已莫并，天贵谁能任。
赈窭散仓粟，赎人捐府金。政教洽四境，苍生歌德音。
文昭圣明喜，诚格鬼神歆。陋儒荷龙光，避席瞻旒簪。
垂欢惠颜色，洒翰嘉忠忱。瀚海茫无涯，岂复资蹄涔。
譬彼一篑土，宁补泰华岑。受恩徒徬徨，忧怀郁钦钦。
鸿勋希旦奭，令名仰回参。日新崇大业，济世同舟霖。